Foto: HRT



ZDRAVKO MAMIĆ je u Sloveniji održao press konferenciju na kojoj je komentirao optužbe za korupciju, mito i utaju poreza.



"To je isključivo nešto što je zagurala i tražila politika da se napravi prema meni i mom bratu u postizanju njihovih planova i ciljeva", rekao je Mamić na izvanrednoj press konferenciji.





"Prije nekoliko dana sam na jednoj lokalnoj televiziji govorio o politici, što oni rade i kako rade, govoreći o aferi s Davorom Šukerom, koja je izmišljena. I na kraju sam završio s rečenicom 'ako me ne uhapse ili ne ubiju'", kaže Mamić.

Podsjetio je na incidente kada je optužen zbog vrijeđanja Željka Jovanovića, te zbog sprječavanja službene osobe u obavljanju posla kad su navijači utrčali na teren na Maksimiru. "U oba slučaja sam pravomoćno oslobođen", kaže Mamić pa se pita kako je moguće da nakon što su ga ganjali za slučajeve u kojima je moguća višegodišnja kazna zatvora on i dalje sjedi pred novinarima kao slobodan čovjek.

"Komunistička partija nije odustala od metoda proganjanja protivnika"

"Mislim da je svakome pametnom jasno o čemu se tu radi. Morate priznati da je to zastrašujuća šteta za klub, za moje zdravlje, za moj imidž... I to traje godinama. Puno puta sam govorio o zloupotrebi politike, o zloupotrebi vlasti od strane politike. Vi znate kada je predsjednik Ivo Josipović došao na vlast da je bio u Americi i rekao ničim izazvan da u Hrvatskoj postoji mala mafija u nogometu. To je bio okidač da se krene na nogomet, na Dinamo, na HNS, na mene", kaže Mamić.

"2010. dolazi SDP na vlast. Sjećate se Jovanovićevog famoznog isušivanja močvare. Vidimo sada, osim njihovog maltretiranja institucija, njihovog terora, donošenja novih zakona, nije se rodilo ništa osim što su napravili zastrašujuću štetu hrvatskom nogometu, klubovima, pojedincima u nogometu i državi jer za ovo sve će znati cijeli svijet i znat će se da Hrvatska, odnosno vlast koja je sljednik Komunističke partije nije odustala od svojih metoda, a to je politički obračun s neistomišljenicima. Siguran sam da će u vremenu koje je ispred nas našim građanima i svijetu biti jasno što su sve spremni napraviti. Naravno da je ovo naređeno od najvišeg vrha, od premijera naniže", kaže Mamić.

"Udbaši" na sve strane

"Znamo da se prije 20-ak dana u Splitu ukazala famozna svastika. Valjda je svakome jasno, tko je polupismen, da je to djelo velikih majstora. To nije djelo huligana, to nije djelo balavaca, to su režirali ljudi obučeni za specijalni rat. Budite sigurni da se nikad neće saznati tko je to napravio. Jer da 20 dana nakon što se dogodila takva sramota za našu državu, vi danas nemate apsolutno ni t od traga za počiniteljem. Ono što se u najboljem slučaju može desiti pod pritiskom javnost da nekog polukriminalca optuže da bi skrenuli pažnju, ali nalogodavca neće sigurno naći. Iza toga je podvaljena medijima izmišljena afera o Šukeru. To nije moje mišljenje, to je notorna činjenica. Svakom je jasno da Šuker, niti je bio u slučaju namještanja utakmica, nije bio niti osumnjičenik, niti optuženik, niti svjedok. Ali smo mi to spretno zahvaljujući udbaškim službama gurnuli u eter, u usta jednog mladog njemačkog jurišnika i naravno sramotimo Hrvatsku pred cijelim svijetom. I sad kulminacija dolazi s ovim spektaklom gdje se pretražuju objekti gdje smo Zoran i ja vlasnici ili radimo i djelujemo. I to gle čuda, u trenutku dok smo na radnom mjestu u drugoj državi", rekao je Mamić.

"U nedjelju se vraćamo kući"

"Svi znate da ćemo najkasnije u nedjelju navečer biti na hrvatskoj granici, kad se vraćamo kući nakon utakmice tu u Sloveniji. Koliko ja znam, radi se o djelima koja su se dogodila nekoliko godina unazad. Prema tome, ne znam što je to toliko hitno, da nešto što se godinama prije odigralo nije moglo pričekati ponedjeljak. A istrage i prikupljanje dokumentacija traje već godinama. Pa ne znam zašto nisu pričekali do ponedjeljka, jer svakome bi valjda bilo normalno i civilizirano da smo bili u kućama kad smo došli, i da su pribavili ono što je u našim džepovima, automobilima, laptopima ili što već ne", rekao je Mamić.

Na pitanje strahuje li od uhićenja, Mamić je odgovorio:

"Ne strahujem od uhićenja. Vi uveseljavate javnost pričama o mom možebitnom uhićenju. Ne znam zašto bi bilo uhićenje, to je samo skupljanje dokaza, nema ni pokrenute istrage, ni podignute optužnice. Ako bude to, i to je za ljude. Nije prvi, a možda ni posljednji put".

Obratio se Mamić i dijelu javnosti koji ga, kako on smatra, podržava:

Tekst se nastavlja ispod oglasa

"Poručujem Dinamovim navijačima, svim građanima Hrvatske, da budu mirni, Dinamovcima da budu spokojni. Ovo su teški trenuci, ali mi njih ne živimo samo danas, već zadnjih nekoliko godina. Rekao sam u jednom intervjuu da je ovo što se radi meni i mojoj obitelji, da se radi o genocidu. Toliko sam teških riječi rekao, a nitko od vas medija nije našao shodno da to istraži, da o tome pišete. Vi ste meni fantastični. Zašto niste u službi čovjeka, u službi građana, u službi istine, u službi profesionalnog izvještavanja, nego u službi tih koji su i nas i vas doveli na prosjački štap, da jecamo pod dugovima, ovrhama, da nam mladež odlazi u inozemstvo? A niste u stanju zaštititi nedužnog čovjeka kao što smo moj brat i ja, ili institucije kao što su Dinamo i HNS".

"Oni koji su ovo zakuhali morat će odgovarati"

"Cilj tih podvala i prljavih radnji je sljedeći. Čuli ste premijera Milanovića: mi ili oni. Tko smo to mi, a tko su to oni? Prema tome, cilj je u onoj staroj udbaškoj 'zavadi pa vladaj' ili 'zavadi pa izvuci politički profit'. Pola države Hrvata navija za Dinamo, pola za Hajduk. I u redovima Dinamovih navijača ima onih koji će biti tužni zbog ovoga, neki će biti i veseli. Naši sportski rivali će možda likovati, ali sam siguran i da će mnogi u redovima sportskih rivala žaliti, jer hrvatski narod je izdržao svašta, iako možda nekad je naivan, hrvatski narod je žilav i prepoznat će o čemu se ovdje radi. Pravda i hrvatski narod će na kraju pobijediti", izjavio je Mamić.

"Guranje juga na sjever, na međusobne sukobe, ne znam koja im je računica, ali se igraju s vatrom poradi buradi baruta i ja im poručujem, svima, a pogotovo ovima koji su na funkcijama, koji su ovo zakuhali, morat ćete odgovarati pred hrvatskim narodom. Ničija nije dogorjela do zore pa neće ni vaša", dodaje čelnik Dinama.

"Razgovarao sam s policijom, nisu mi rekli da se moram vratiti"

Ministar unutarnjih poslova Ranko Ostojić izjavio je da će se za braćom Mamić, ako se ne odazovu na poziv za razgovor, raspisati europski uhidbeni nalog. Mamić međutim tvrdi da ga na razgovor nitko nije ni zvao.

"Ja sam se već ponudio da se vratim u Zagreb, ali nitko mi nije rekao da se vratim. Razgovarao sam i s policijskim službenicima i s odvjetnicima, tu je moja mama koju moram popodne voditi na kupanje, imam svoje obaveze. Kad mi bilo tko naredi da se vrati, ja ću se vratiti. Drago mi je da sam imao prilike da u Sloveniji, našoj prijateljskoj državi, poručim onima koji se igraju s vatrom, s mojom obitelji, s Dinamom, da im poručim što ih ide".

"Ne mogu špekulirati što će dalje biti, koji će biti njihovi potezi, hoću li biti pozvan da svjedočim. Ja sam zadnji koji ću kleknuti. Borit ću se za sebe, obitelj, Dinamo, HNS i za hrvatsku državu do zadnje kapi krvi. Oni mene mogu samo ubiti. Mogu me privesti jedan dan, dva dana, mjesec dana, dva mjeseca, ali ja sam im za leđima, ja sam im za petama".

Mamić tvrdi da istraga protiv njega i njegovog brata neće ugroziti funkcioniranje nogometnog kluba kojem su na čelu.

"Dinamo neće upasti u krizu funkcioniranja, jer Dinamo nisu samo braća Mamić. Dinamo je i ovdje prisutni predsjednik Barišić, ima puno iskustva, bio je proljećar '71. godine, bio je privođen i hapšen. Imamo stožer koji nije samo Zoran Mamić, ima krasne pomoćnike. Nemojte sumnjati da će Dinamo iz ovoga izaći jači. Ne brinem se za sebe osobno, dapače, bojim se samo da ću se morati početi baviti onim što sam davno pospremio iza sebe, što sam mislio da neću nikad, a to je da ću se početi baviti politikom. Jer nakon što se ovaj pogrom završi, kad izađemo čisti, onda bi trebao postati premijer ili predsjednik države. Jer obično oni koji su bili žrtve režima, obično to kasnije realiziraju. Pa ću razmisliti o političkom angažmanu jer bi sigurno napravio petsto puta bolji boljitak za građane ove zemlje nego ovi zločesti ljudi".

"Nikad u životu nisam od nikoga uzeo niti jednu lipu"



Na pitanje je li točno da ga se tereti za provizije koje je uzimao vezano za transfere Luke Modrića, Mamić odgovara:



"Ne znam što se spominje, obvezan sam tajnosti istrage pa ne mogu komentirati. Nikad u životu nisam uzimao proviziju, to sam bezbroj puta rekao. Kad bi se te stvari koje mi se možebitno stavljaju na teret, moramo biti precizni da nema još istrage ni optužnice, samo se po hitnoj proceduri provode istražne radnje, ali nikad u životu od nikoga nisam uzeo nijednu lipu niti je netko moj radio bilo kakav posao s Dinamom".



Na pitanje hoće li tražiti pomoć od HDZ-a i Kolinde Grabar Kitarović, Mamić odgovara:



"Neću tražiti nikakvu pomoć. Ostavljam sve njihovoj građanskoj savjesti i političkom radu. Političari su vam čudne biljke, oni vas zovu kad mogu nešto dobiti od vas, a ograđuju se kad misle da postoji politička šteta za njih. Ja u svakom zlu vidim dobro pa ću u kratkom roku vidjeti tko je za pravdu i istinu, tko je prijatelj, a tko nije. Ja sam tako sve bitke dobivao pa očekujem da će poštena Hrvatska, pa i politička Hrvatska, reagirati na ovo. Iako su imali i prije razloga reagirati, jer identičan način političkog progona je još nekih drugih ljudi na čelu s gradonačelnikom Bandićem".

"Iz svih istupa premijera Milanovića je jasno da se izmišljaju afere prema svim ljudima koji su desne ili domoljubne orijentacije i straši ih se. Vidite da si ljevica odnosno SDP uzima za pravo da su jedini nosioci prava na našu antifašističku prošlost što je uvreda za mene i moju obitelj, jer i mi smo dio tog nasljeđa. Nas sve koji smo domoljubi i Hrvati svrstavaju u fašiste. Vidite o kakvoj se tu opasnoj radnji radi, jer se treba prikazati da su antifašisti ugroženi, a oni koji ljude domovinu i imaju svjetonazor vjere i obitelji, njih treba prikazati kao fašiste. Opasnu igru je zaigrao SDP, ali svi ćemo mi morati odgovarati prema institucijama i prema budućnosti".